ครม.ไฟเขียว บสย.ลุยค้ำหนี้เกษตรกร-ปชช.
ครม. ไฟเขียว บสย. ลุยค้ำหนี้เกษตรกรและประชาชน สนองโครงการแก้หนี้นอกระบบ พร้อมลดค่าธรรมเนียมเหลือ 1.75 %
5 ต.ค. 2553

ครม. ไฟเขียว บสย. ลุยค้ำหนี้เกษตรกรและประชาชน สนองโครงการแก้หนี้นอกระบบ พร้อมลดค่าธรรมเนียมเหลือ 1.75 % 
นายวัชระ กรรณิการ์ รงอโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) มีมติตามที่กระทรวงการคลังเสนอเรื่องการขอแก้ไขมติครม. เกี่ยวกับการดำเนินงานของบรรษัทประกันสินเชื่ออุตสาหกรรมขนาดย่อม ( บสย. ) เพื่อสนับสนุนการดำเนินโครงการแก้ไขปัญหาหนี้สินนอกระบบได้อย่างทั่วถึง โดยให้ บสย. สามารถรับค้ำประกันหนี้ให้กับเกษตรกร และประชาชนทั่วไปได้ รวมทั้งยังอนุมัติให้เรียกเก็บค่าธรรมเนียมการค้ำประกันเหลือที่ 1.75% โดยให้เรียกเก็บค่าธรรมเนียมตามความเหมาะสม โดยคำนึงถึงคุณภาพของลูกค้า และคุณภาพการคัดเลือกลูกค้าของสถาบันการเงิน 
ทั้งนี้ เนื่องจากโครงการค้ำประกันสินเชื่อในลักษณะ Portfolio Guarantee Scheme สำหรับโครงการแก้ไขปัญหาหนี้สินนอกระบบ ของ บสย. จะเรียกเก็บค่าธรรมเนียมการค้ำประกันที่ 2 % ของวงเงินที่ค้ำประกัน อีกทั้งการแก้ไขมติคณะรัฐมนตรีดังกล่าวจะรองรับแนวทางการเรียกเก็บค่าธรรมเนียมตามความเสี่ยงของลูกค้าที่ บสย. อาจนำมาใช้ในอนาคต 
สำหรับเกณฑ์การจ่ายค่าประกันชดเชย ได้อนุมัติให้ปรับปรุงเกณฑ์การชดเชยความเสียหายให้รวดเร็วขึ้น จากที่จะต้องจ่ายเมื่อคดีถึงที่สุด และมีการบังคับคดียึดอายัดทรัพย์สินที่เป็นหลักประกันครบถ้วนแล้ว  เปลี่ยนเป็นจ่ายเมื่อมีการฟ้องร้องดำเนินคดีระหว่างสถาบันการเงินกับผู้กู้  และกรณีของธนาคารเพื่อการเกษตรและสหกรณ์การเกษตร หรือ ธ.ก.ส. ให้ ธ.ก.ส. และ บสย. ตกลงในรายละเอียดเกี่ยวกับแนวทางและขั้นตอนของการจ่ายค้ำประกันชดเชยต่อไป 
ทั้งนี้ เนื่องจากได้มีมติ ครม. เมื่อวันที่ 16 ม.ค. 2550 และวันที่ 24  มิ.ย. 2551 ให้ชะลอการฟ้องร้องดำเนินคดีกับลูกหนี้ของ ธ.ก.ส. ไว้ก่อน ธ.ก.ส.จึงไม่สามารถฟ้องร้องลูกหนี้ได้ จึงจำเป็นต้องแก้ไขมติคณะรัฐมนตรีเมื่อวันที่ 10 ส.ค. 2542 เพื่อให้ บสย.สามารถจ่ายค่าประกันชดเชยให้กับ ธ.ก.ส.ได้โดยที่ ธ.ก.ส.ยังไม่มีการฟ้องร้องดำเนินคดีกับลูกหนี้